In nomine sancte et individue Trinitatis, Patris et Filii et Spiritus sancti, amen. Anno Incarnationis ejusdem millesimo trecentesimo vicesimo octavo, mense novembri, die sabbati post festum omnium sanctorum, ego Hugo dictus dou Pautaz, de Dyvione, canonicus Eduensis, rector parochialis ecclesie de Fahanayo, diocesis Lingonensis, sanus mente per Dei gratiam licet debilis corpore, attendens me moriturum cum omnia que nascuntur mori debeant per naturam, consideransque quod nichil est morte cercius et nichil incercius hora mortis, nolens decedere intestatus, de rebus meis et de bonis michi a Deo collatis dispono et ordino ac meum testamentum seu meam ultimam voluntatem facio in hunc modum qui sequitur, ad laudem Dei omnipotentis et beate Marie semper virginis gloriose. In primis, animam meam commendo in manus illius qui me redemit suo sanguine precioso. Item, remitto omnes injurias et rancores. Item, volo et precipio quod omnia debita mea que debeo persolvantur clamoresque mei et facinora mea emendentur et pacificentur per manus executorum meorum quos inferius nominabo. Item, volo quod si alicui vel aliquibus personis vel locis inferius nominandis aliquid dedero vel legavero cui vel quibus tenear in debitis sive ad restitutionem, quod illud quod tali vel talibus dedero vel legavero pro non dato seu legato, sed pro restitutione pocius habeatur. Item, corporis mei sepulturam eligo in marmoribus ecclesie sancti Lazari Eduensis, et do et lego canonicis, presbiteris et clericis ecclesie Eduensis centum solidos Turon. parvorum nunc communiter currentium aut tempore obitus mei, semel, pro pictancia obitus mei distribuendos inter eos, ut moris est. Item, do et lego predicte Eduensi ecclesie sexaginta libras Turon. parvorum semel, pro emendo redditus perpetuos ad opus dicte ecclesie, pro anniversario meo in ea annis singulis imperpetuum faciendo, et volo quod in eodem meo anniversario nichil percipiant laici seu seculares Deo non servientes in divinis, et quod dicte sexaginta libre remaneant penes executores meos seu ipsorum alterum donec dicti perpetui redditus fuerint acquisiti. Item, do et lego fabrice ejusdem Eduensis ecclesie sexaginta solidos dicte monete semel. Item, volo et ordino quod in extrema unctione michi danda convocetur totum collegium dicte ecclesie Eduensis et dari cuilibet presenti ibidem canonico duos solidos, cuilibet capellano duodecim denarios dicte monete semel. Item, legi volo die obitus mei duodecim psalteria pro remedio anime mee et dari cuilibet legentium sexdecim denarios dicte monete semel. Item, volo et precipio quod in dicta Eduensi ecclesia celebrentur in die obitus mei, pro remedio anime mee, viginti misse de officio mortuorum, et do et lego cuilibet celebrantium sexdecim denarios predicte monete semel. Item, volo et precipio quod in die trecenarii et in die etiam anni revoluti misse totidem in dicta ecclesia pro remedio anime mee celebrentur, et do et lego cuilibet celebrantium sexdecim denarios dicte monete semel. Item, do et lego predicto Eduensi collegio quadraginta solidos dicte monete semel pro pictancia cujuslibet dictorum duorum dierum trecennarii et anni revoluti, distribuendos ut moris est. Item, volo et precipio quod convocentur in sepulturam corporis mei congregationes Sanctorum Martini, Andochii, Johannis et Symphoriani Eduensis, et do et lego earum cuilibet viginti solidos dicte monete semel pro pictancia. Item, do et lego cuilibet pauperi membro Christi venienti ad elemosinam in die obitus mei de civitate et de suburbio Eduensi unum denarium semel. Item, do et lego illis qui pulsabunt campanas in die obitus mei tres solidos dicte monete semel. Item, do et lego conventui Sancti Georgii supra Eduam viginti solidos dicte monete semel pro pictancia obitus mei et pro servicio semel in sua ecclesia pro remedio anime mee faciendo. Item, do et lego ecclesie mee de Fahanayo, tam pro Salone Capella quam pro Laer, quadraginta solidos dicte monete semel. Item, do et lego parochialibus ecclesiis Beate Marie, Sancti Johannis in Crota, Sancti Quintini, Sancti Petri de Sancto Andochio, Sancti Johannis in Burgo, Sancti Johannis Evangeliste, Sancti Andree, Sancti Panchracii, Sancti Vincentii, Sancti Petri de Strata, Sancti Stephani ejusdem loci, Sancti Dyonisii et de Choardo, Eduensis civitatis et suburbii, earum cuilibet decem solidos dicte monete semel, pro una missa in qualibet earum pro remedio anime mee celebranda et absolutione mea, qualibet dominica usque ad annum obitus mei, facienda. Item, do et lego fabrice ecclesie Capelle ducis Divionensis viginti solidos dicte monete semel et collegio ejusdem loci quadraginta solidos ejusdem monete semel, pro pictancia obitus mei, rogans eos quod, audito rumore obitus mei, semel celebrare dignentur pro remedio anime mee in sua ecclesia antedicta; item, fabrice Capelle Divitum Divionensi, viginti solidos, et collegio ejusdem loci viginti solidos semel, pro pictancia et pro servicio faciendo semel ibidem pro remedio anime mee. Item, do et lego conventui monasterii Sancti Stephani Dyvionensis centum solidos semel quorum quadraginta pro pictancia et alii sexaginta pro missis celebrandis ibidem pro remedio anime mee per sacerdotes dicti loci. Item, do et lego collegio Montis Regalis quadraginta solidos; conventui Lingn., Cartusiensis ordinis, Lingonensis diocesis, viginti solidos, et conventui Oingniacensi, ejusdem ordinis, Eduensis diocesis, viginti solidos semel pro pictancia et pro faciendo divino officio pro remedio anime mee, in qualibet trium ecclesiarum predictarum. Item, do et lego hospitali Eduensi et hospitali Pontis Norgiarum, prope Divionem, ipsorum cuilibet decem solidos semel pro pictancia infirmorum. Item, do et lego presbiteris et clericis tempore obitus mei deservientibus in ecclesia Sancti Michaelis Dyvionensis viginti solidos semel, et totidem cuilibet ecclesiarum Beate Marie, Beati Nicholai, Beati Petri, Beati Johannis, Beati Philiberti et Beati Medardi Dyvionensium, pro una missa in earum qualibet celebranda pro remedio anime mee et pro absolutione qualibet dominica usque ad annum obitus mei facienda; item, fabrice dicte ecclesie beati Michaelis, viginti solidos dicte monete semel. Item, do et lego hospitalibus Sancti Spiritus, Beate Marie, Beati Benigni, Divitum, Jerhusalem Dyvionensibus, eorum cuilibet viginti solidos semel pro pictancia infirmorum. Item, do et lego monialibus de Tar, Cisterciensis ordinis, quarum sum clericus, decem libras predicte monete semel, rogans eas ut bis in ecclesia sua sibi pro anime mee remedio placeat celebrare infra mensem obitus mei; item, conventui Fonteneti, ejusdem ordinis, diocesis Eduensis, centum solidos semel pro divino officio bis pro remedio anime mee in eodem monasterio faciendo. Item, volo reddi et restitui monasterio Boxerie, dicti Cisterciensis ordinis dictique diocesis Eduensis, quatuor solidos Divionensium censuales super mansum qui fuit quondam Aymonis dicti Bossier, burgensis Dyvionensis, et do et lego conventui ejusdem loci quadraginta solidos semel pro servicio faciendo semel pro remedio anime mee in monasterio antedicto. Item, do et lego leprosis Dyvionensibus viginti solidos semel pro pictancia, quos volo per executores meos seu ipsorum alterum distribui inter ipsos; item, pauperibus hospitalis de Broichons, viginti solidos semel pro pictancia; item, confratrie de Musseyo, cujus fui confrater, meliorem vestem meam quam habebo tempore obitus mei, videlicet corcetum, tunicam, capucium cum guarnechia; item, conventui minorum et conventui predicatorum Dyvionensium, cuilibet viginti solidos semel pro pictancia. Item, do et lego fratri Odoni, nepoti meo, ordinis predicatorum, sexaginta solidos et totidem fratri Hugoni, nepoti meo, ejusdem ordinis, semel. Item, do et lego Vaucherio de Dyvione, barbitonsori, centum solidos semel pro sua filia maritanda. Item, do et lego cuilibet executorum meorum subscriptorum centum solidos sepedicte monete semel pro pena sua et labore. In residuo vero bonorum meorum mobilium et immobilium, si quod fuerit, solutis debitis meis, clamoribus et legatis et ex toto presenti executione mea adimpleta, heredes meos universales instituo et facio Johannem dictum dou Pautaz, nepotem meum, filium quondam Osanne, sororis mee, et Bonetam, neptem meam, filiam quondam Clare, sororis mee, videlicet pro medietate quelibet earumdem. Hujus autem testamenti mei seu ultime voluntatis executores meos facio, constituo et ordino amicos meos precordialissimos, videlicet venerabilem virum dominum Theobaldum de Sinemuro, canonicum Eduensem, dominum Martinum, vicarium ecclesie Eduensis, et magistrum Arnulphum de Montessalione, capellanum perpetuum Beate Marie in ecclesia ipsa, in partibus civitatis et diocesis Eduensis; item, venerabilem virum priorem Sancti Stephani Dyvionensis et dominum Guillelmum dictum Bore, presbiterum, socium meum, in partibus civitatis et diocesis Lingonensis, et eorum quemlibet in solidum, etc. Datum et actum Edue, anno, mense, die quibus supra, pontificatus sanctissimi patris et domini nostri, domini Johannis divina providentia pape vicesimi secundi anno tertio decimo, indictione duodecima, presentibus domino Regnaudo de Margella, capellano Sancti Michaelis in ecclesia Eduensi, et domino Petro de Sancto Valeriano, chori ejusdem ecclesie, presbiteris, testibus ad premissa vocatis specialiter et rogatis. Et ego Stephanus Guiardini de Edua, clericus, etc.